b'\n_START_ARTICLE_\nTolmuimeja\n_START_PARAGRAPH_\nTolmuimeja on kodumasin tolmu ja peene pr\xc3\xbcgi eemaldamiseks puhastatavalt pinnalt koos masinasse imetava \xc3\xb5huvooluga._NEWLINE_Esimese tolmuimeja ehitas ja patenteeris aastal 1901 inglise insener Hubert Cecil Booth.\n_START_SECTION_\nEhitus\n_START_PARAGRAPH_\nTolmuimeja p\xc3\xb5hiosad on h\xc3\xb5rendust tekitav ventilaator, seda k\xc3\xa4itav elektrimootor, tolmumahuti (enamasti mikrokiust tolmukott). Tolmumahuti on puhastusotsakuga \xc3\xbchendatud kas imivooliku vahendusel (p\xc3\xb5randatolmuimejal) v\xc3\xb5i on tolmumahuti puhastusotsaku varre k\xc3\xbcljes (varstolmuimejal); kasutusel on ka k\xc3\xa4sitolmuimejad, mille osad on k\xc3\xa4epideme sees v\xc3\xb5i k\xc3\xbcljes. Vars- ja k\xc3\xa4sitolmuimejad on sageli akutoitega (vt akut\xc3\xb6\xc3\xb6riist)._NEWLINE_Tolmuimeja vahetatav filter hoiab \xc3\xa4ra tolmu sattumise mootorisse ja v\xc3\xa4ljuvasse \xc3\xb5hku. Eriti t\xc3\xb5husalt kaitsevad mootorit ja puhastavad tolmuimejast v\xc3\xa4ljuvat \xc3\xb5hku HEPA-\xc3\xb5hufiltrid (ingl High-Efficiency-Particulate-Airfilter)._NEWLINE_Toodetakse ka keeristolmuimejaid, mis ei vaja tolmukotti. Pr\xc3\xbcgi koguneb tsentrifugaalj\xc3\xb5u m\xc3\xb5jul keeriskambrisse, mida muidugi tuleb aeg-ajalt t\xc3\xbchjendada._NEWLINE_Vahetatavad puhastusotsakud on kohandatud erisuguste omadustega pindade puhastamiseks ja spetsiifilise pr\xc3\xbcgi (nt koduloomakarvade) k\xc3\xb5rvaldamiseks, m\xc3\xb5nel mudelil on ka eriseadised pindade pesemiseks ja kuivatamiseks. Kui tarvikute hulgas on ts\xc3\xbcklonfilter, saab seda kasutada j\xc3\xa4medama pr\xc3\xbcgi eraldamiseks (enne tolmukotti).\n_START_SECTION_\nKesktolmuimeja\n_START_PARAGRAPH_\nKesktolmuimeja paikneb elamu k\xc3\xb5rvalruumis (nt keldris, garaa\xc5\xbeis) ja sellest l\xc3\xa4heb torustik kogu majja. Ruumis asuvasse t\xc3\xb5mbepessa \xc3\xbchendatakse pikk (kuni 10\xc2\xa0m) voolik ja selle otsa vajalik koristustarvik. Torustiku kaudu tolmuimejasse j\xc3\xb5udnud \xc3\xb5hust eraldab ts\xc3\xbcklonfilter koristatud tolmu ja pr\xc3\xbcgi, mis suunatakse toru kaudu v\xc3\xa4lja kogumiskohta._NEWLINE_Kesktolmuimemiss\xc3\xbcsteemi korral on v\xc3\xa4lditud tavaliste tolmuimejate puudus \xe2\x80\x93 filtrit l\xc3\xa4biv peen tolm ja mikroosakesed ruumi tagasipuhutavas \xc3\xb5hus.'